钦定古今图书集成/理学汇编/文学典/第086卷 > 宋无
## 钦定古今图书集成/理学汇编/文学典/第086卷 > 宋无

按《苏州府志》：“无，字子虚，其先固始人。宋咸淳中，祖万
全为荆湖帅幕，会忠义赴杭，卒于毗陵。父国珍奔吴，
遂家焉。国珍顿挫场屋，无乃锐意韬钤，以才略应枢
府辟。至元辛巳，领征东万户，代典书檄。五月，官兵集
宁波，入海遭飓风失道，雷雨交作，舟随惊涛上下，触
激皆碎，漂经高丽诸山，罹沉痾，首发脱尽，瘦骨柴立。”
二亲见归，泣而掖拜。在傍侍书不去手，疾未尝辍吟。
丁亥举茂才，以奉亲辞。年逾五十，乃就馆，往教呫哔，
垂二十载。丙子归，以病薄味清斋，行不用杖。己卯八
十，被褐饭蔬，日从林下游。与邓光荐、赵孟𫖯、冯海粟
友。邓称“无以逸士”，冯命曰“韵人”，赵以通吏许，唯冯知
最晚，见无槁，亟序之，资以镌行。有《翠寒集》《啽呓集》。年
八十一卒。